Maa á bɔ̄ɔ̄ ai Ǹtondôbə, akóm dáma, yā láyə́gələ mɔ́ máma bitá, ai bikúdā byáma ndǔm, 2a nə á ngām dzama a nə ǹgungúl ḿf̌m yā wákaman ai ma, ndá kɔ̄a ai ǹkode wáma eběn dzáma, éyə mǎsɔbɔ ábə̄ nyé; a tə́le ayɔŋ dáma édzóē dzíé á sī. 3Ǎ Ńtondôbə, dzé é mod nə́ wayəm nyé, ḿbim tə́tə̄lə́ vī nə́ watsog wá ? Mod a fulan ai evúndu, məlú móé mə́ nə anə́ ńsīsīm yā wálod á sí. 5Ǎ Ńtondôbə, yáígī yób ó sus á sí. Nambága miǹkǒl mí kwí otsída. 6Woága fɛlə́fɛs, ó myāān dzɔ́, woága bilâ bíe, ó tūlī bɔ́ á fyɛ́! 7Á yób wé, sáma wɔ wóe ású yə̄ nâ ó kōde ma, nyǐgi ma, ó vāā ma édɔ̄g məndím á mɔ́ mə́ ébəgá bə́dzín, 8yā ányú á nə́ hə miǹnǎl ai m̀bɔ̄ ńnōmo wábán hə ákanǐ bīvwé bí sɔŋ. 9Ǎ Zāmbá, mayi wa yia ḿkpāmáŋ dzīá, ńdɔ̄ ású dóe, mayi bom mvɛ́d miǹsaŋ awômo. 10Wa yǎ wābɔ nə́ miǹkúkúmá mí dɔ, wa yǎ wānyii etúgā dzóe Dávid á nyámálá okəŋ bítá. 11Nyǐgi ma, kodége ma á mɔ́ mə́ ebəgá bə́dzín yā ányu á nə hə miǹnǎl ai m̀bɔ̄ ńnōmo wabán hə ákanǐ bīvwé bí sɔŋ. 12Bǎn fám báán bə́ nə anə́ bibəbɛgǎ yā bí ngánáŋ ḿbəŋ a tádigi hálā bə́ tɔ̄á bɔ́ngɔ́; bəngɔn báán anə́ bivəgələ̌ yā mə̄ndíé mə́ ésu ndá, bivəgələ bí ndá yōb. 13Məkág máán mə́ nə ǹdzyéán á ludútú ai məkyaí bibumá mə́sə. Miǹkundá bíyə́m myáán myâfoe efǔfoe, bakúda bakúda á mə̄fúb məfúb máán. 14Ébá bə́ nə́ ai bía ngǎm bə́ bə̄gə́ mim̀bəgə; təgě fə ai alɔ́ŋ ngə́ ékúkua, təgě fə a ǹkúl ákɔ̌ŋ á miǹsəŋ myáán. 15Mvɔ̌m ai áyɔŋ láyénan ai é mam má ! Mvɔ̌m ai áyɔ̌ŋ yā Zāmbá a nə́ Ńtondôbə.